PATVIRTINTA

Šilutės lopšelio-darželio „Žibutė“

direktoriaus 2018 m. spalio 17 d.

įsakymu Nr. V1-91

**VAIKŲ MAITINIMO ORGANIZAVIMO TVARKOS APRAŠAS**

**I skyrius**

**BENDROSIOS NUOSTATOS**

1. Vaikų maitinimo organizavimo tvarkos aprašas (toliau – Tvarkos aprašas) nustato vaikų maitinimo Lopšelyje-darželyje „Žibutė“ (toliau – Lopšelis-darželis) reikalavimus ir organizavimą.

2. Tvarkos aprašo tikslas – užtikrinti sveikatai palankią vaikų mitybą, maisto saugą ir geriausią kokybę, kad būtų patenkinti vaikų maisto medžiagų fiziologiniai poreikiai, ugdomi sveikos mitybos įgūdžiai.

3. Aprašas parengtas vadovaujantis Lietuvos Respublikos sveikatos apsaugos ministro 2018 m. balandžio 10 d. įsakymu Nr. V-394 „Dėl Lietuvos Respublikos sveikatos apsaugos ministro 2011 m. lapkričio 11 d. įsakymo Nr. V-964 „Dėl maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“ pakeitimo“, 2012 m. gegužės 24 d. Šilutės rajono savivaldybės tarybos sprendimu Nr. T1-422 „Dėl nemokamo mokinių maitinimo tvarkos aprašo patvirtinimo“.

4. Tvarkos aprašo reikalavimai privalomi Lopšeliui-darželiui, teikiančiam vaikų maitinimo tiekimo paslaugas bei pagal kompetenciją kontrolę vykdančioms institucijoms.

**II skyrius**

**SĄVOKOS IR JŲ APIBRĖŽtys**

5. Tvarkos apraše vartojamos sąvokos ir jų apibrėžtys:

5.1. **Iš dalies hidrinti** (iš dalies sukietinti, iš dalies hidrogenizuoti) **augaliniai riebalai** ‒ skysti augaliniai aliejai, hidrinimo proceso metu paversti pusiau kietais.

5.2. **Patiekalas ‒** paprastai vienoje lėkštėje patiekiamas vartoti šaltas ar šiltas maistas.

5.3. **Pridėtiniai cukrūs −** gėrimo ar patiekalo gamybos metu įdėta sacharozė, fruktozė, gliukozė, gliukozės sirupas, fruktozės sirupas, gliukozės-fruktozės sirupas ir kitų formų monosacharidai ir disacharidai, taip pat cukrūs, esantys įdėtame meduje, sirupuose, vaisių sultyse ir vaisių sulčių koncentratuose.

5.4. **Pritaikytas maitinimas** – maitinimas, kuris užtikrina tam tikro sveikatos sutrikimo (alergija tam tikriems maisto produktams, virškinimo sistemos ligos ar remisinės jų būklės ir kt.) nulemtų, asmens individualių maisto medžiagų ir energijos poreikių patenkinimą, parenkant toleruojamus maisto produktus, jų gamybos būdą, konsistenciją ir valgymo režimą, ir yra raštiškai rekomenduojamas gydytojo.

5.5. **Šiltas maistas** – maistas, patiekiamas kaip karštas patiekalas, iki patiekimo vartoti laikomas ne žemesnėje kaip +68 °C temperatūroje.

5.6. **Tausojantis patiekalas** – maistas, pagamintas maistines savybes tausojančiu gamybos būdu: virtas vandenyje ar garuose, troškintas, pagamintas konvekcinėje krosnelėje, keptas įvyniojus popieriuje ar folijoje. Tausojantiems patiekalams nepriskiriami tarkuotų bulvių patiekalai.

5.7. **Valgiaraštis** – patiekiamų vartoti dienos maisto produktų ir patiekalų sąrašas.

**III skyrius**

**1–7 metų amžiaus VAIKŲ MAITINIMO ORGANIZAVIMAS** **LOPŠELYJE-DARŽELYJE**

6. Lopšelio-darželio vadovas (toliau – vadovas) atsako už vaikų maitinimo organizavimą ir Tvarkos aprašo nuostatų įgyvendinimą.

7. Vaikų maitinimas organizuojamas grupėse, laikantis maisto saugos ir maisto tvarkymo, patalpų higienos reikalavimų. Vaikams leidžiama ruošti maistą kartu su pedagogu ir jį vartoti, jei tai numatyta ugdymo programoje.

8. Vaikai gauna šilto maisto kiekvieną dieną.

9. Vaikams maitinti rekomenduojami šie maisto produktai: daržovės, vaisiai, uogos ir jų patiekalai; grūdiniai (viso grūdo gaminiai, kruopų produktai, duonos gaminiai); ankštinės daržovės; pienas ir pieno produktai (rauginti pieno gaminiai, po rauginimo termiškai neapdoroti); kiaušiniai; liesa mėsa (neužšaldyta); žuvis ir jos produktai (neužšaldyti); aliejai; turi būti mažiau vartojama gyvūninės kilmės riebalų: kur įmanoma riebi mėsa ir mėsos gaminiai turi būti keičiami liesa mėsa, paukštiena, žuvimi ar ankštinėmis daržovėmis; geriamasis vanduo ir natūralus mineralinis bei šaltinio vanduo.

10. Vaikų maitinimui Lopšelyje-darželyje draudžiamos šios maisto produktų grupės: bulvių, kukurūzų ar kitokie traškučiai, kiti riebaluose virti, skrudinti ar spraginti gaminiai; saldainiai; šokoladas ir šokolado gaminiai; valgomieji ledai; pieno produktai ir konditerijos gaminiai su glajumi, glaistu, šokoladu ar kremu; kramtomoji guma; gazuoti gėrimai; gėrimai ir maisto produktai, pagaminti iš (arba kurių sudėtyje yra) kavamedžio pupelių kavos ar jų ekstrakto; cikorijos, gilių ar grūdų gėrimai (kavos pakaitalai); kisieliai; sultinių, padažų koncentratai; padažai su spirgučiais; šaltai, karštai, mažai rūkyti mėsos gaminiai ir mėsos gaminiai, kurių gamyboje buvo naudojamos rūkymo kvapiosios medžiagos**,** rūkyta žuvis; konservuoti mėsos ir žuvies gaminiai, strimelė, pagauta Baltijos jūroje; nepramoninės gamybos konservuoti gaminiai; mechaniškai atskirta mėsa, žuvis ir maisto produktai, į kurių sudėtį įeina mechaniškai atskirta mėsa ar žuvis; subproduktai ir jų gaminiai (išskyrus liežuvius ir kepenis); džiūvėsėliuose volioti ar džiūvėsėliais pabarstyti kepti mėsos, paukštienos ir žuvies gaminiai; maisto papildai; maisto produktai, pagaminti iš genetiškai modifikuotų organizmų (toliau – GMO), arba maisto produktai, į kurių sudėtį įeina GMO; maisto produktai, į kurių sudėtį įeina iš dalies hidrinti augaliniai riebalai.

11. Patiekalų gaminimo ir patiekimo reikalavimai:

11.1 patiekiamas šiltas maistas gaminamas ir patiekiamas tą pačią kalendorinę dieną.

11.2. patiekiamas maistas yra kokybiškas;

11.3. pirmenybė teikiama maistines savybes tausojantiems patiekalų gamybos būdams. Maisto pervirimas, perkepimas, prideginimas draudžiamas;

11.4. gaminant maistą nenaudojami prieskonių mišiniai, kurių sudėtyje yra maisto priedų;

11.5. kiekvieną dieną patiekiama daržovių ir vaisių (rekomenduojama sezoninių, šviežių).

11.6. daržovių (išskyrus bulves) ar vaisių garnyras sudaro ne mažiau kaip 1/3 patiekalo svorio;

11.7. patiekalui gaminti naudojama malta mėsa ar žuvis malama patiekalo gaminimo dieną;

11.8. pienas ir kiti gėrimai vaikams neteikiami šalti, jų temperatūra ne žemesnė kaip 15oC;

11.9. maistas grupėje patiekiamas estetiškai.

12. Sudarytos higieniškos sąlygos nemokamai atsigerti geriamojo vandens (rekomenduoja-ma kambario temperatūros). Vandeniui atsigerti naudojami asmeninio naudojimo stiklinaitės, puodeliai ar buteliukai, gertuvės.

13. Draudžiama naudoti susidėvėjusius, ištrupėjusius, įskilusius, apdaužytais kraštais indus bei aliumininius įrankius ir indus, vienkartinius įrankius.

14. Valgiaraščiai (nurodant visus patiekalus ir gėrimus), maisto pasirinkimo piramidės, maisto produktų ženklinimo simboliu „Rakto skylutė“ plakatai, Tvarkos aprašo 11 punkto nuostatos ar kita sveiką mitybą skatinanti informacija, Valstybinės maisto ir veterinarijos tarnybos nemokamos telefono linijos numeris (skambinti maitinimo organizavimo klausimais) skelbiami vaikų priėmimo – nusirengimo patalpoje.

15. Tvarkos aprašas ir valgiaraščiai skelbiami Lopšelio-darželio interneto svetainėje.

16. Lopšelis-darželis dalyvauja Vaisių ir daržovių bei pieno ir pieno produktų vartojimo skatinimo vaikų ugdymo įstaigose programose, finansuojamose Europos Sąjungos ir Lietuvos Respublikos valstybės biudžeto lėšomis. Šių programų maisto produktai į valgiaraščius neįtraukiami, vaikams patiekiami prieš pietus.

17. Atsakomybė už maisto paruošimą ir maitinimo patalpų higienos reikalavimų užtikrinimą, dokumentacijos tvarkymą, savikontrolės vykdymą numatoma atsakingų darbuotojų pareigybės aprašymuose, darbo tvarkos taisyklėse ir kt. dokumentuose.

18. Gaunamos tėvų įmokos už vaikų maitinimą ir darbuotojų mokestis už pietus apskaitomos kaip specialiųjų programų lėšos teisės aktų nustatyta tvarka:

18.1. išlaidas už maisto produktus ir patiekalus apmoka tėvai, pagal Šilutės rajono savivaldybės tarybos sprendimu nustatytą mokestį.

19. Lopšelio-darželio darbuotojai, pateikus direktoriui prašymą, turi teisę valgyti pietus darbo vietoje. Pagamintus patiekalus ar maisto produktus išsinešti iš įstaigos draudžiama. Darbuotojai už pietus sumoka nustatyto dydžio mokestį.

20. Direktoriaus įsakymu paskirtas asmuo, atsakingas už vaikų maitinimą:

20.1. kiekvieną rytą, iki 8.45 val., surenką informaciją iš grupių apie esančius vaikus, užrašo įstaigos dienyne (patvirtinta Lietuvos Respublikos švietimo ir mokslo ministro 2002 m. sausio 15 d. įsakymu Nr. 33.), pateikia informaciją, apie tą dieną lankančių darželį vaikų skaičių, virėjoms;

20.2. sudaro kasdieninį vaikų maitinimo valgiaraštį - reikalavimą (forma Nr. 299) ir einamosios dienos meniu skelbia kiekvieną rytą Lopšelio-darželio virtuvės informaciniame stende. Valgiaraščius sudaro vadovaudamasis Šilutės rajono savivaldybės Visuomenės sveikatos biuro dietisto parengtu 15-os dienų valgiaraščiu 1-3 ir 4-7 m. amžiaus vaikams;

20.3. vaikų maitinimo valgiaraščiuose nurodo pusryčiams, pietums, vakarienei patiekiamus patiekalus, patiekalų kiekius (g), taip pat dienos vidutinę maistinę, energinę vertę ir kainą eurais. Valgiaraščių energetinės ir maistinės vertės nukrypimo vidurkis gali būti iki 10 % ;

20.4. kontroliuoja maisto gamybos procesą virtuvėje, maisto produktų kokybę, jų laikymo sąlygas, realizacijos terminus;

21. Vaikų maitinimų skaičius per dieną priklauso nuo jų buvimo įstaigoje trukmės bei tėvų pasirinkimo:

21.2. tėvai rašo prašymą Lopšelio-darželio direktoriui, kuriame nurodo pasirinktą ugdymo trukmę ir maitinimų skaičių per dieną. Pasirinkus ne ilgesnį kaip 4 val. trukmės ugdymą per dieną, vaikui organizuojamas maitinimas pagal tėvų pasirinkimą;

21.3. apie planuojamus kito mėnesio maitinimų skaičiaus pakeitimus tėvai privalo informuoti grupės auklėtoją pasirašytinai iki einamojo mėnesio priešpaskutinės darbo dienos;

21.4. vaikai maitinami ne rečiau nei kas 3,5 val.: pusryčiai - nuo 8.00 val. iki 8.45 val.; pietūs - nuo 12.00 val. iki 12.45 val.; vakarienė - nuo 16.00 val. iki 16.30 val. Vaikai maitinami vadovaujantis direktoriaus patvirtintu valgiaraščiu/reikalavimu ir nustatytu grafiku;

21.5. atskiri valgiaraščiai sudaromi 1–3 ir 4–7 metų vaikams, jei Lopšelyje-darželyje sudaromos mišraus amžiaus grupės, valgiaraščiai gali būti sudaromi vadovaujantis tik 4–7 metų vaikams rekomenduojamomis paros maistinių medžiagų normomis;

21.6. 80 proc. vaikams patiekiamų patiekalų turi būti tausojantys patiekalai;

21.7. pagal gydytojo raštiškus nurodymus formoje Nr. 027-1/a „Vaiko sveikatos pažymėjimas“, patvirtintoje Lietuvos Respublikos sveikatos apsaugos ministro 2004 m. gruodžio 24 d. įsakymu Nr. V-951 „Dėl statistinės apskaitos formos Nr. 027-1/a „Vaiko sveikatos pažymėjimas“ patvirtinimo (toliau ‒ Forma Nr. 027-1/a) organizuojamas pritaikytas maitinimas;

**IV SKYRIUS**

**UŽMOKESČIO UŽ MAITINIMO PASLAUGAS APSKAIČIAVIMAS**

23. Išlaidas už maitinimo paslaugas sumoka tėvai (kiti teisėti vaiko atstovai) pagal Savivaldybės tarybos nustatytą Atlyginimo už vaikų, ugdomų pagal ikimokyklinio ir priešmokykli-nio ugdymo programas, išlaikymo savivaldybės švietimo įstaigose nustatymo tvarkos aprašą.

24. Mokesčio už vaikų maitinimą dydžiai: lopšelio grupės vaikams – pusryčiai 0,52 Eur, pietūs 0,79 Eur, vakarienė 0,49 Eu), darželio ir priešmokyklinės grupių vaikams: pusryčiai – 0,57 Eur, pietūs – 0,87 Eur, vakarienė – 0,53 Eur. Nemokamo mokinių maitinimo mokestį nustato Šilutės rajono savivaldybės taryba.

25. Užmokestis už maitinimo paslaugas yra mokamas už kiekvieną lankytą arba nelankytą ir nepateisintą dieną. Atlyginimo dydis už produktus kinta, priklausomai nuo tėvų (kitų teisėtų vaiko atstovų ) pasirinkto dienos maitinimų skaičiaus.

26. Už maitinimo paslaugą gaunamos pajamos įtraukiamos į apskaitą kaip įstaigos pajamų lėšos. Įstaigos vadovas užtikrina, kad gautos pajamos už maisto produktus (įskaitant PVM) būtų naudojamos pagal paskirtį.

27. Lopšelis-darželis sutaupytas mitybos lėšas gali planuoti ir panaudoti vaikų šventėms, suderinus su įstaigos taryba.

# V SKYRIUS

**BAIGIAMOSIOS NUOSTATOS**

28. Visuomenės sveikatos specialistas, vykdantis sveikatos priežiūrą lopšelyje-darželyje „Žibutė“, prižiūri maitinimo organizavimo atitiktį Tvarkos apraše nustatytiems reikalavimams.

29. Lopšelio-darželio vadovas koordinuoja vaikų maitinimo organizavimą ir atsako už šio Tvarkos aprašo nuostatų įgyvendinimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Šilutės lopšelio-darželio „Žibutė“ tarybos

2018-10-17 protokoliniu nutarimu Nr. 5